 RAIS Mstaafu wa awamu ya tatu, Benjamin Mkapa amesema ni lazima nchi za Afrika ziende na kasi ya maendeleo ya teknolojia yanayoendelea kutokea duniani. Ameyasema hayo leo Alhamisi, wakati wa mjadala wa masuala ya Jumuiya ya Maendeleo ya Nchi za Kusini mwa Afrika (#SadcSummit2019 ) kuhusu changamoto, fursa na mafanikio katika kuboresha utengamano wa nchi za jumuiya hiyo uliofanyika katika Chuo Kikuu cha Dar es Salaam. Ameeleza kuwa katika mabadiliko hayo ya teknolojia ni lazima yawe na uwezo wa kusaidia vijana kuajirika na kuwatengenezea uwezo vijana kutatua changamoto za kila siku kwenye maisha. Ameongeza kuwa ni wakati wa nchi wanachama wa SADC kuacha kutegemea wadau wa maendeleo na kuanza kujitengemea wenyewe na suala hili litafanikishwa kwa kuwa na utengamano wa kiuchumi. “Ili tuendelee lazima tuamue kukataa kujengeana kuta badala yake tujenge madaraja,” amesema.